
Παρασκευή, 4 Σεπτεμβρίου 2026

ΔΕΛΤΙΟ ΤΥΠΟΥ

Εντοπισμός σορού γυναίκας (α.λ.σ.) στα Ίσθμια – Θάνατος άνδρα στη Ζάκυνθο – Απαγόρευση απόπλου Ε/Γ –Τ/Χ στον Πειραιά – Εντοπισμός και διάσωση 45 αλλοδαπών νότια της Γαύδου – Διακομιδές ασθενών

Τις πρωινές ώρες σήμερα, ενημερώθηκε η Λιμενική Αρχή της Ισθμίας για τον εντοπισμό σορού γυναίκας (α.λ.σ.) στη θαλάσσια περιοχή του δυτικού άκρου εντός διαύλου Διώρυγας Κορίνθου. Στο σημείο μετέβη ιδιωτικό σκάφος, με επιβαίνοντα στέλεχος της Λιμενικής Αρχής, όπου εντόπισε και ανέσυρε τη σορό. Η σορός παρελήφθη από ασθενοφόρο όχημα του ΕΚΑΒ και μεταφέρθηκε στο Γενικό Νοσοκομείο Κορίνθου. Από το Β’ Λιμενικό Τμήμα Ίσθμιας του Λιμεναρχείου Κορίνθου που διενεργεί την προανάκριση, παραγγέλθηκε η διενέργεια νεκροψίας-νεκροτομής από την Ιατροδικαστική Υπηρεσία Πελοποννήσου.

*****
Τις μεσημβρινές ώρες σήμερα, ενημερώθηκε η Λιμενική Αρχή της Ζακύνθου για τον εντοπισμό 79χρονου αλλοδαπού (υπηκόου της Τσεχικής Δημοκρατίας) χωρίς τις αισθήσεις του, στην περιοχή «ΛΑΓΑΝΑ» Ζακύνθου. Στον 79χρονο αρχικά παρασχέθηκαν οι πρώτες βοήθειες με τη μέθοδο καρδιοπνευμονικής αναζωογόνησης (ΚΑΡΠΑ) από τον ναυαγοσώστη Υπηρεσίας, ενώ στη συνέχεια διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Ζακύνθου, όπου διαπιστώθηκε ο θάνατός του. Από το Λιμεναρχείο Ζακύνθου που διενεργεί την προανάκριση παραγγέλθηκε η διενέργεια νεκροψίας νεκροτομής.

*****

Τις πρωινές ώρες σήμερα, ενημερώθηκε η Λιμενική Αρχή του Τζελέπη για περιστατικό μηχανικής βλάβης στη δεξιά ηλεκτρομηχανή του επιβατηγού-ταχύπλοου (Ε/Γ-Τ/Χ) «AERO 2 HIGHSPEED» Ν.Π. 12809 κατά την διαδικασία απόπλου του από το λιμάνι του Πειραιά. Το Ε/Γ –Τ/Χ επρόκειτο να εκτελέσει προγραμματισμένο δρομολόγιο προς Αίγινα με 52 επιβάτες, οι οποίοι προωθήθηκαν στον προορισμό τους με μέριμνα της εταιρείας. Από το Α' Λιμενικό Τμήμα Τζελέπη του Κεντρικού Λιμεναρχείου Πειραιά, απαγορεύτηκε ο απόπλους του Ε/Γ-Τ/Χ μέχρι την αποκατάσταση της βλάβης και την προσκόμιση βεβαιωτικού διατήρησης αξιοπλοΐας από τον αρμόδιο νηογνώμονα. 

*****

Τις πρωινές ώρες σήμερα, Περιπολικό σκάφος Λ.Σ.-ΕΛ.ΑΚΤ. (ΠΛΣ), εντόπισε και περισυνέλλεξε 45 αλλοδαπούς (26 άνδρες, 15 γυναίκες και 4 ανήλικοι) στη θαλάσσια περιοχή νότια της Γαύδου. Οι αλλοδαποί μεταφέρθηκαν με ασφάλεια στο λιμάνι της Παλαιόχωρας και στη συνέχεια οδηγήθηκαν σε προσωρινό χώρο φιλοξενίας στην Αγυιά Χανίων. Προανάκριση διενεργείται από το Κεντρικό Λιμεναρχείο Χανίων.

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-25χρονου και 26χρονου, από το λιμάνι της Σκιάθου στο λιμάνι του Βόλου, με το Ι/Δ – Α/Ψ «ΑΘΩΣ» Ν. Σπετσών 323,
-12χρονου, από το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.- ΕΛ.ΑΚΤ και 
-77χρονου, από το λιμάνι της Σκύρου στο λιμάνι της Κύμης, με το Ε/Π-Τ/Ρ «ΚΥΟΘΟΗ» Ν. Ραφήνας 73.

